Žeimelio gimnazija

Pakruojo rajono Žeimelio gimnazija – dieninė, savarankiško mokymosi bendrojo lavinimo mokykla Pakruojo raj., Žeimelyje, Vytauto Didžiojo g. 8, vykdanti pradinio, pagrindinio, vidurinio ir papildomo ugdymo programas. Įstaigos kodas 190067284.

Istorija 
Motiejus Valančius „Žemaičių vyskupystėje“ rašė, kad 1592 m. mokyklą Žeimelyje įsteigė protestantai, jo manymu, ši mokykla išsilaikė iki 1654 m. Istorikas T. Kallmeyer 1910 m. išleistame darbe užsimena apie mokyklą Žeimelyje, egzistavusią apie 1790 m., pastorius Konradas Šulcas jai yra ruošęs mokymo planą. Rusiška valdžios mokykla Žeimelyje įsteigta apie 1866–1867 m., ji įsikūrė dviejų aukštų valsčiaus pastate. Šiandien iš šios senosios mokyklos yra likę tik pamatai, ant kurių iškilo dabartinė aktų salė ir kitos patalpos. 

XX a. pradžioje mokinių skaičius išaugo. Mokslas trukdavo 4 metus, žeimeliečių vaikai arba mokslų netęsdavo, arba vykdavo mokytis į Bauskę, į Mintaujos gimnaziją, po to kai kurie studijavo Tartu universitete. Prasidėjus Pirmajam pasauliniam karui ši švietimo įstaiga su pertraukomis sugebėjo išsilaikyti. Atkūrus Lietuvos nepriklausomybę 1918 m., po ilgų svarstymų 1920 m. rudenį Žeimelyje atidaryta vidurinė mokykla. Iš pradžių mokyklą tesudarė 2 klasės su 25–40 mokinių. Pirmuoju direktoriumi paskirtas Konstantinas Ramašauskas. 

1925 m. mokykla suvalstybinta. Tais metais mokėsi 90 mokinių, dirbo 8 – 9 mokytojai. Deja, nuo 1927 m. mokinių skaičius ėmė mažėti ir 1929 m. Žeimelio vidurinė mokykla uždaryta. Tačiau 1931 m. Švietimo ministras mokyklą vėl atidarė ir pavadino Žeimelio valdžios vidurine mokykla. Direktoriumi paskirtas Balys Nainys, kuris jai vadovavo iki 1941 m. birželio 14 d. trėmimų (mirė tremtyje 1942 m. Altajaus krašte). Dukterų iniciatyva 2001 m. mokykloje buvo atidaryta paminklinė lenta Baliui Nainiui. 

1935 m. pervadinta į progimnaziją, 1940 m. perorganizuota į 7 klasių nepilną vidurinę mokyklą (tuo metu mokėsi 76 mokiniai). 1947 m. pavadinta Žeimelio gimnazija, įvestas mokestis už mokslą ir sustiprintas vokiečių kalbos mokymas. 1949 m. gimnazija išleido pirmąją 15 gimnazistų laidą. Nuo 1950 m. vėl pavadinta vidurine, 1974 m. jai buvo suteiktas Igno Gaškos vardas (atkūrus Nepriklausomybę, 1990 m. šis vardas panaikintas). 1965 m. lapkričio mėn. iškilo naujas priestatas, o 1971 m. buvo rekonstruotas senasis pastatas. 1981 m. pastatytas 3 aukštų priestatas su sporto sale ir valgykla. Nuo 2000 m. rugsėjo 1 d. tapo profiliuota vidurine mokykla. 2014 m. vasario 25 d. vėl suteiktas gimnazijos statusas.

Direktoriai 
 Konstantinas Ramašauskas – 1920–1925 m.
 Balys Nainys – 1931–1941 m.
 Gražvydas Kazakevičius – 1991–2002 m.
 Vilma Kaminskienė

Žymūs auklėtiniai 
Nuo 1949 m. mokykla išleido 1075 abiturientus. 1994 m. įteiktas 1000–asis atestatas Jurgitai Žilinskaitei. Gervydui Dieniui, Ritai Liučvaikytei, Jūratei Šileikytei įteikti aukso medaliai. Keturiolika abiturientų gavo sidabro medalius. 2000 m. Justinas Songaila gavo atestatą su pagyrimu. Mokyklą baigė:
 Aleksas Povilaitis, Lietuvos kariuomenės karininkas;
 Dailis Alfonsas Barakauskas, inžinierius, ekonomistas, politikas: seimūnas, Lietuvos Respublikos susisiekimo ministras (2001 m.), Lietuvos Respublikos vidaus reikalų ministras (2012–2014 m.);
 Bronius Grigelionis, matematikas, akademikas, habilituotas fizinių mokslų daktaras.

Nuorodos 
 Mokyklos svetainė 

Pakruojo rajono savivaldybės mokyklos
Lietuvos gimnazijos
Žeimelis